In nomine Domini. Amen. Anno ejusdem Mº CCº nonagesimo quinto, decima octava die mensis decembris... pateat omnibus per hoc presens publicum instrumentum quod in presencia mei infrascripti notarii publici, et testium subscriptorum, apud Caritatem, in capitulo conventu[s] dicti loci in dicto capitulo existente, inter horam primam et terciam, vir religiosus et honestus dominus Bertrandus, prior monasterii Caritatensis, ord. Clun., Autissiod. dyoc., Cluniacensis electus, protestaciones et asserciones que sequuntur fecit, dixit et legit in pleno capitulo per hec verba: «Ego frater Bertrandus, prior humilis beate Marie de Caritate, ord. Clun., Autiss. dyoc., dico, assero, protestor et propono coram te magistro Gerardo de Nivernis, auctoritate Sedis apostolice publico notario, necnon et coram conventu Caritatensi et aliis hic existentibus, quod ego exnunc, preparatis sarcinulis, iter eundi ad Romanam curiam arripio ab isto loco de Caritate, et eo animo et proposito quod Romanam adeam curiam pro negocio electionis de me facte in ecclesia Cluniacensi, et pro confirmacione, benediccione et aliis que dictam electionem tangunt petendis, exnunc a prioratu Caritatensi michi commisso recedo, petita primitus a dicto conventu licencia recedendi. Et super hiis peto a te tabellione publico michi fieri publicum instrumentum, testes de hiis invocans dictum conventum et alios hic astantes, requirens insuper dictum conventum quod sigillum suum una cum signo tuo apponant, ad majorem rei cercitudinem, in hoc publico instrumento.» Actum... presentibus domino Vieneto de Gandriaco, Bisunptinensis dyoc. presbitero, Johanne Syroti de Castro Novo prope Carum Locum, Matisc. dyoc., Guidone de Charentiaco supra Salmasiam, domicello, dyoc. Lingon. et magistro Michaele Lathomo, magistro fabrice ecclesie Biturensis, testibus ad hoc vocatis specialiter et rogatis. (Suit la formule notariale. — Il reste un fragment du sceau du couvent.)